Pranešimas apie 2014 m. lapkričio 19 d. posėdį 
2014 m. lapkričio 19 d. įvyko Komisijos posėdis, kuriame buvo nagrinėjami šie klausimai:
1. Timofejaus Trimailovo peticijos „Dėl nuosavybės įteisinimo pagal paveldėtojų susitarimą“ nagrinėjimas iš esmės.
2. Rolando Čiapo kreipimosi „Dėl Lietuvos Respublikos baudžiamojo kodekso 260 straipsnio pakeitimo“ nagrinėjimas iš esmės.
3. Dėl Gintauto Narkūno pakartotinio skundo dėl Komisijos sprendimo nepripažinti peticija jo kreipimosi „Dėl Lietuvos Respublikos baudžiamojo kodekso pakeitimo“.
Pirmuoju klausimu Komisija priėmė sprendimą atmesti Timofejaus Trimailovo peticijoje „Dėl nuosavybės įteisinimo pagal paveldėtojų susitarimą“ pateiktą pasiūlymą pakeisti Lietuvos Respublikos civilinio kodekso 5.11 straipsnį taip, kad įpėdiniai pagal įstatymą paveldėtų pagal tarpusavio susitarimą, o ne lygiomis dalimis ir priėmė sprendimą šį pasiūlymą atmesti.
Komisija šį sprendimą priėmė, atsižvelgusi į Lietuvos Respublikos teisingumo ministerijos pateiktą nuomonę ir manydama, kad dabartinis Civilinio kodekso 5.11 straipsnyje nustatytas teisinis reguliavimas užtikrina įpėdinių pagal įstatymą lygiateisiškumo principą, kad nustatyto teisinio reguliavimo pakeitimas, numatant, kad įpėdiniai pagal įstatymą paveldi pagal tarpusavio susitarimą, nepagrįstai apsunkintų paveldėjimo teisės įgyvendinimą, taip pat Civiliniame kodekse yra numatytos kitos nuostatos, kurios sudaro galimybę atsisakyti palikimo ir savo nuožiūra disponuoti paveldėtu turtu. 
Paveldėjimo teisinius santykius reglamentuoja Civilinio kodekso penktosios knygos normos. Pagal Civilinio kodekso 5.11 straipsnio 1 dalies nuostatas paveldint pagal įstatymą kiekvienos iš nurodytų eilių įpėdiniai paveldi lygiomis dalimis. Tokiu teisiniu reguliavimu yra užtikrinamas asmenų lygiateisiškumo principo įgyvendinimas, užtikrinamas teisinio reguliavimo aiškumas, taip pat užkertamas kelias ginčų tarp įpėdinių atsiradimui. Jei teisės aktuose būtų nustatyta, kad įpėdiniai pagal įstatymą paveldi pagal tarpusavio susitarimą, tikėtina, kad tai sudarytų prielaidas ginčams tarp įpėdinių pagal įstatymą, taip pat sudarytų prielaidas teismų darbo krūvio padidėjimui. Jei įpėdiniai susitarimo nepasiektų, vyktų teisminiai ginčai ir įpėdiniai pagal įstatymą nepagrįstai ilgą laiką negalėtų įgyvendinti savo paveldėjimo teisės. 
Jei įpėdinis nori atsisakyti palikimo, taip pat jei nori perleisti paveldėtą turtą kitam įpėdiniui pagal įstatymą, Civilinio kodekso nuostatos sudaro galimybę atlikti šiuos teisinius veiksmus. Civilinio kodekso 5.60 straipsnio 1 dalyje nustatyta, kad įpėdinis pagal įstatymą ar įpėdinis pagal testamentą turi teisę per tris mėnesius nuo palikimo atsiradimo dienos atsisakyti palikimo, tačiau neleidžiama atsisakyti su sąlygomis ir išlygomis arba dalies palikimo. Įpėdiniui teisės aktų nustatyta tvarka priėmus palikimą, įpėdinis gali disponuoti palikimu savo nuožiūra: dovanoti priimtą palikimą kitiems įpėdiniams, sudaryti dėl paveldėto turto kitus įstatymams neprieštaraujančius sandorius.
Atkreiptinas dėmesys, kad Lietuvos Respublikos civilinio kodekso patvirtinimo, įsigaliojimo, ir įgyvendinimo įstatymo 38 straipsnio 1 dalyje nustatyta, kad Civilinio kodekso penktosios knygos normos taikomos paveldėjimo santykiams, kai palikimas atsiranda įsigaliojus šiam kodeksui. Pagal pareiškėjo peticijoje nurodytus duomenis pareiškėjo tėvas mirė 1992 m., todėl laikytina, kad palikimas atsirado 1992 m. Taigi nurodytiems paveldėjimo santykiams taikytinos 1964 m. Lietuvos Respublikos civilinio kodekso, kuris neteko galios 2001 m. liepos 1 d., nuostatos, o ne šiuo metu galiojančio Civilinio kodekso nuostatos. Pažymėtina, kad, vadovaujantis 1964 m. Civilinio kodekso 573 straipsnio 1 dalies nuostatomis, paveldint pagal įstatymą kiekvienos iš nurodytų eilių įpėdiniai taip pat paveldi lygiomis dalimis. Taigi ir pagal 1964 m. Civilinio kodekso nuostatas įpėdiniai pagal įstatymą paveldi lygiomis dalimis. 2001 m. liepos 1 d. įsigaliojus naujajam Civiliniam kodeksui, teisės aktų nuostatos dėl įpėdinių pagal įstatymą pavedėjimo lygiomis dalimis išliko nepasikeitusios.
Pastebėtina, kad pagal pareiškėjo peticijoje nurodytus duomenis nėra visiškai aišku, kokie teisiniai santykiai susiklostė dėl mirusio asmens turto: ar paveldėjimo teisiniai santykiai, ar nuosavybės teisių atkūrimo į išlikusį nekilnojamąjį turtą teisiniai santykiai. Pagal prie pareiškėjo peticijos pridėtą 2001 m. kovo 22 d. sudarytą sutarimą galima daryti prielaidą, kad pareiškėjo peticijoje nurodytu atveju yra susiklostę nuosavybės teisių atkūrimo į išlikusį nekilnojamąjį turtą santykiai.
Pastebėtina, kad šiuo metu galiojančio Lietuvos Respublikos piliečių nuosavybės teisių į išlikusį nekilnojamąjį turtą atkūrimo įstatymo (toliau – Įstatymas) 4 straipsnio 2 dalyje nustatyta, kad žemė grąžinama natūra turėtoje vietoje piliečiui arba piliečiams bendrosios nuosavybės teise, išskyrus žemę, pagal šio įstatymo 12 straipsnį priskirtą valstybės išperkamai žemei, ir žemę, kurios šio straipsnio 10 dalyje nurodytu atveju susigrąžinti turėtoje vietoje piliečiai nepageidauja. Žemės bendraturčių susitarimu žemė natūra gali būti grąžinama atskirais sklypais. Žemės sklypų, įgytų bendrosios nuosavybės teise, padalijimo projektai rengiami šios žemės savininkų lėšomis pagal vienodo dydžio Vyriausybės nustatytus darbų įkainius.
Atkreiptinas dėmesys, kad 2001 m. kovo 22 d. galiojusios Įstatymo redakcijos (t. y. galiojusios prie pareiškėjo peticijos pridėto sutarimo sudarymo metu) 4 straipsnio 2 dalyje nustatyta, kad žemė grąžinama natūra turėtoje vietoje piliečiui arba piliečiams bendrosios nuosavybės teise, išskyrus žemę, pagal šio įstatymo 12 straipsnį priskirtą valstybės išperkamai žemei, ir žemę, kurios šio straipsnio 10 dalyje nurodytu atveju susigrąžinti turėtoje vietoje piliečiai nepageidauja. Taigi nei šiuo metu galiojančiame Įstatyme, nei 2001 m. kovo 22 d. galiojusioje Įstatymo redakcijoje nėra detaliau reglamentuota bendraturčių teisė susitarti dėl grąžinamos žemės padalijimo.
Lietuvos Respublikos Vyriausybės 1997 m. rugsėjo 29 d. nutarimu Nr. 1057 „Dėl Lietuvos Respublikos piliečių nuosavybės teisių į išlikusį nekilnojamąjį turtą atkūrimo įstatymo įgyvendinimo tvarkos ir sąlygų“ patvirtintos Lietuvos Respublikos piliečių nuosavybės teisių į išlikusį nekilnojamąjį turtą atkūrimo įstatymo įgyvendinimo tvarkos (toliau – Tvarka) 15 punkte nustatyta, kad prie prašymo atkurti nuosavybės teises taip pat gali būti pridėtas piliečių susitarimas, nurodantis, į kurias to paties turto dalis jie pageidauja atkurti nuosavybės teises. Šiuo atveju piliečių parašai turi būti patvirtinti notariškai. Tvarkos 16 punkte numatyta, kad, grąžinant žemės sklypą bendrosios nuosavybės teise, žemės reformos žemėtvarkos projekte žymimas ir vietovėje ženklinamas visas savininko turėtas (grąžintinas natūra) žemės sklypas, į kurį atkuriamos nuosavybės teisės. Žemės bendraturčių susitarimu žemė natūra gali būti grąžinama atskirais sklypais. Grąžinant žemę natūra bendrosios nuosavybės teise, grąžintas žemės sklypas įregistruojamas Nekilnojamojo turto registre, jame nurodomi bendraturčiai ir jiems priklausančios bendrosios nuosavybės dalys. Nuosavybės teisės į žemę natūra atkuriamos pažymėjus grąžinamo žemės sklypo ribas žemės reformos žemėtvarkos projekte ir paženklinus jį vietovėje. Pažymėtina, kad analogiškos aptartoms normoms nuostatos taip pat yra įtvirtintos 2001 m. kovo 22 d. galiojusios Tvarkos redakcijos 15 ir 16 punktuose. Taigi ir šiuo metu galiojančioje Tvarkoje, ir 2001 m. kovo 22 d. galiojusioje Tvarkos redakcijoje yra įtvirtinta nuostata, kuri leidžia piliečiams sudaryti susitarimus, nurodančius, į kurias to paties turto dalis jie pageidauja atkurti nuosavybės teises.
Antruoju klausimu buvo priimtas sprendimas atmesti Rolando Čiapo peticijoje „Dėl Lietuvos Respublikos baudžiamojo kodekso 260 straipsnio pakeitimo“ pateiktą pasiūlymą „ženkliai švelninti“ Lietuvos Respublikos baudžiamojo kodekso (toliau – BK) 260 straipsnyje nustatytas bausmes.
Komisija šį sprendimą priėmė, atsižvelgusi į Lietuvos Respublikos teisingumo ministerijos pateiktą nuomonę ir dėl šių motyvų:
1) už nusikalstamą veiką, numatytą BK 259 straipsnyje, kai neteisėtai disponuojama narkotinėmis ar psichotropinėmis medžiagomis be tikslo jas platinti, griežčiausia numatyta bausmė yra dveji metai laisvės atėmimo. Baudžiamąją atsakomybę už BK 260 straipsnyje numatytą nusikalstamą veiką sunkina tikslas platinti narkotines ar psichotropines medžiagas ir tokių medžiagų, kuriomis disponuojama, didelis arba labai didelis kiekis. Už 260 straipsnio 1 dalyje numatytą nusikalstamą veiką (kai nėra tikslo narkotines ar psichotropines medžiagas platinti), teisėjas, įvertinęs visas bylos aplinkybes ir skirdamas galutinę bausmę asmeniui, gali pasirinkti tarp 2 ir 8 metų laisvės atėmimo bausmės, o pačios griežčiausios sankcijos numatytos tiems, kurie neteisėtai gamino, perdirbo, įgijo, laikė, gabeno ar siuntė didelį kiekį narkotinių ar psichotropinių medžiagų turėdami tikslą jas parduoti ar kitaip platinti arba pardavė ar kitaip platino didelį kiekį narkotinių ar psichotropinių medžiagų, arba tiems, kas neteisėtai gamino, perdirbo, įgijo, laikė, gabeno, siuntė, pardavė ar kitaip platino labai didelį kiekį narkotinių ar psichotropinių medžiagų (atitinkamai nuo 8 iki 10 metų ir nuo 10 iki 15 metų laisvės atėmimo). Taigi pačios griežčiausios sankcijos gali būti taikomos tik tada, kai yra papildomi baudžiamąją atsakomybę kvalifikuojantys požymiai. 
Atkreiptinas dėmesys, kad BK 260 straipsnyje įtvirtintu nusikaltimu kėsinamasi į visuomenės sveikatą, kuriai kyla pavojus pažeidžiant teisės aktais nustatytą narkotinių ir psichotropinių medžiagų apyvartos tvarką. Be to, neteisėtas disponavimas narkotinėmis ar psichotropinėmis medžiagomis turint tikslą jas platinti arba neteisėtas disponavimas labai dideliu narkotinių ai- psichotropinių medžiagų kiekiu padaromas tik esant kaltininko tiesioginei tyčiai, kas rodo nusikaltimo pavojingumo laipsnį. Bausmės švelninimo klausimo sprendimas galimas tik atlikus išsamius tyrimus, studijas, kiek tai yra susiję su konkrečios veikos depenalizavimo reiškinio aspektais.
Pažymėtina ir tai, kad pagal pastarųjų metų (2011 m., 2012 m., 2013 m.) statistinius duomenis, kuriuos pateikia Informatikos ir ryšių departamentas prie Lietuvos Respublikos vidaus reikalų ministerijos, neteisėtas disponavimas narkotinėmis ar psichotropinėmis medžiagomis turint tikslą jas platinti arba neteisėtas disponavimas labai dideliu narkotinių ar psichotropinių medžiagų kiekiu visų nusikalstamų ir baudžiamųjų nusižengimų, susijusių su disponavimu narkotinėmis ar psichotropinėmis, nuodingosiomis ar stipriai veikiančiomis medžiagomis, kontekste yra viena dažniausiai užregistruojamų nusikalstamų veikų;
2) BK 54 straipsnyje įtvirtintos nuostatos, susijusios su bendraisiais bausmės skyrimo pagrindais. Šio straipsnio 1 dalyje nurodyta, kad teismas skiria bausmę pagal šio kodekso specialiosios dalies straipsnio, numatančio atsakomybę už padarytą nusikalstamą veiką, sankciją, laikydamasis šio kodekso bendrosios dalies nuostatų. Skirdamas bausmę, teismas atsižvelgia į padarytos nusikalstamos veikos pavojingumo laipsnį, kaltės formą ir rūšį, padarytos nusikalstamos veikos motyvus ir tikslus, nusikalstamos veikos stadiją, kaltininko asmenybę, asmens kaip bendrininko dalyvavimo darant nusikalstamą veiką formą ir rūšį, atsakomybę lengvinančias bei sunkinančias aplinkybes. Pagrindinis teismo uždavinys – remiantis įstatymu visapusiškai bei objektyviai ištirti baudžiamosios bylos medžiagą ir priimti teisėtą, pagrįstą ir teisingą nuosprendį, įstatymų leidėjo įtvirtinti bendrieji bausmės skyrimo pagrindai – viena iš svarbiausių teisėto, pagrįsto ir teisingo nubaudimo garantijų. Jų buvimas atspindi nuostatą, kad bausmė turi būti individualizuota ir paskirta atsižvelgiant į baudžiamojo įstatymo reikalavimus. Lietuvos Aukščiausiojo Teismo senato 2003 m. birželio 20 d. nutarimo Nr. 40 „Dėl teismų praktikos taikant Baudžiamojo proceso kodekso normas, reglamentuojančias nuosprendžių surašymą“ 3.1.12 punkte akcentuojama, kad „motyvuodamas konkrečią bausmę teismas nuosprendyje aprašo byloje nustatytas BK 54 straipsnio 2 dalyje nurodytas aplinkybes, įvertina kiekvienos jų reikšmę ir nurodo, kurios ir kaip nulemia bausmės rūšį ir dydį“. 
Pastebėtina ir tai, kad BK 54 straipsnio 3 dalyje įtvirtinta nuostata, kad jeigu straipsnio sankcijoje numatytos bausmės paskyrimas aiškiai prieštarautų teisingumo principui, teismas vadovaudamasis bausmės paskirtimi gali motyvuotai paskirti švelnesnę bausmę. Tai reiškia, kad teismas, įvertinęs nusikalstamos veikos pavojingumą bei visas kitas bylos aplinkybes, nepažeisdamas asmenų lygybės prieš įstatymą principo ir padaręs išvadą, jog kaltininkui konkretaus straipsnio sankcijoje numatyta švelniausioji bausmė nėra teisinga, gali motyvuotai skirti švelnesnę, negu įstatymo numatyta, bausmę. Atsižvelgiant į tai, manytina, kad tiek BK bendrosios ir specialiosios dalių nuostatos, tiek teismų praktika leidžia užtikrinti tinkamos bausmės paskyrimą, kuri nebūtinai yra sankcijoje numatytas galimas maksimalus laisvės atėmimas;
3) Lietuvos Respublikos sveikatos apsaugos ministro 2007 m. gruodžio 14 d. įsakymu Nr. V -1033 „Dėl Lietuvos Respublikos sveikatos apsaugos ministro 2003 m. balandžio 23 d. įsakymo Nr. V-239 „Dėl Narkotinių ir psichotropinių medžiagų nedidelio, didelio ir labai didelio kiekio nustatymo rekomendacijų“ pakeitimo“ pakeistos Narkotinių ir psichotropinių medžiagų nedidelio, didelio ir labai didelio kiekio nustatymo rekomendacijos ir jos išdėstytos nauja redakcija. Pažymėtina, kad rekomendacijose nustatytas tam tikros narkotinės ar psichotropinės medžiagos kiekis – ar jis yra nedidelis, didelis ar labai didelis – kiekvienu konkrečiu atveju priklauso nuo konkrečios narkotinės ar psichotropinės medžiagos rūšies. Tai nėra absoliutūs skaičiai, kurie vienodai taikomi visoms narkotinėms ir psichotropinėms medžiagoms (labai dideliu heroino kiekiu laikomas daugiau nei 10 g medžiagos, o kanapių (ir jų dalių) – daugiau nei 2500 g). Šiuo atveju svarbu ne konkretus gramų ar kilogramų skaičius, bet tai, kad įvertinus konkrečios medžiagos sudėtį, pobūdį, jos keliamą pavojų visuomenei bei daromą poveikį, konkretus narkotinės ar psichotropinės medžiagos kiekis (net jei tai sudaro kelis gramus) jau laikomas dideliu ar labai dideliu kiekiu. Pastebėtina, kad minėtu įsakymu nustatyti dydžiai yra tik rekomendacinio, orientacinio pobūdžio. Taigi narkotinių ir psichotropinių medžiagų kiekis yra sąlyginis, vertinamasis kriterijus. Todėl teismas, spręsdamas, ar konkretus narkotinių ar psichotropinių medžiagų kiekis gali būti pripažįstamas dideliu ar labai dideliu kiekiu, taip pat turi atsižvelgti ir į visas kitas konkrečios bylos aplinkybes;
[bookmark: _GoBack]4) Lietuvos baudžiamojo įstatymo nuostatos yra suderintos su Tarybos pamatiniu sprendimu 2004/757/TVR (2004 m. spalio 25 d.), nustatančiu būtiniausias nuostatas dėl nusikalstamų veikų sudėties požymių ir bausmių neteisėtos prekybos narkotikais srityje (toliau – Pamatinis sprendimas). Pamatinio sprendimo 4 straipsnio 1 dalyje nurodyta, kad kiekviena valstybė narė imasi reikalingų priemonių, siekdama užtikrinti, kad už 2 ir 3 straipsniuose apibrėžtus nusikaltimus būtų baudžiama veiksmingomis, proporcingomis ir atgrasančiomis bausmėmis. Kai nusikaltimas susijęs su dideliais narkotikų kiekiais ar nusikaltimas susijęs su tais narkotikais, kurie daro didžiausią žalą sveikatai, arba padaryta didelė žala ne vieno asmens sveikatai, kiekviena valstybė narė įpareigojama imtis reikalingų priemonių, kad užtikrintų, jog už konkrečius Pamatiniame sprendime nurodytus nusikaltimus būtų baudžiama įkalinimo bausmėmis, kurių ilgiausias laikas ne mažiau kaip 5–10 metų. Be to, Pamatinio sprendimo 4 straipsnio 3 dalyje nurodyta, kad kiekviena valstybė narė imasi reikalingų priemonių, kad užtikrintų, jog už 2 dalyje nurodytus nusikaltimus (Nusikaltimai, susiję su neteisėta prekyba narkotikais ir prekursoriais) būtų baudžiama laisvės atėmimo bausmėmis, kurių ilgiausias laikas ne mažiau kaip 10 metų, kai nusikaltimas yra padarytas nusikalstamo susivienijimo, kaip apibrėžta 1998 m. gruodžio 21 d. Bendruosiuose veiksmuose 98/733/TVR, prilyginančiuose dalyvavimą nusikalstamoje organizacijoje Europos Sąjungos valstybėse narėse baudžiamajam nusikaltimui. Įvertinus tai, kad nusikaltimų, susijusių su dideliu narkotikų kiekiu, atveju numatyta laisvės atėmimo bausmė turi būti ne mažesnė kaip 5–10 metų, už nusikaltimus, susijusius su labai dideliu narkotikų kiekiu, laisvės atėmimo bausmė numatyta atitinkamai griežtesnė.
Trečiuoju klausimu Komisija, vadovaudamasi Peticijų įstatymo 10 straipsnio 2 dalimi ir Komisijos nuostatų 32 punktu, priėmė sprendimą laikyti, kad Gintauto Narkūno skundas dėl Komisijos šių metų rugsėjo 24 d. sprendimo nepripažinti peticija jo kreipimosi „Dėl Lietuvos Respublikos baudžiamojo kodekso pakeitimo“ yra nepaduotas.
Lietuvos Respublikos Konstitucijos laiduojamos peticijos teisės įgyvendinimo tvarką nustato specialus Peticijų įstatymas. 
Šiame įstatyme yra nustatyti visi svarbiausi peticijos teisės įgyvendinimo tvarkos elementai, būtent: dėl ko galima kreiptis su peticija, kurioms viešosios valdžios institucijoms gali būti paduodama peticija, formalūs reikalavimai, kuriuos turi atitikti peticija, peticijos padavimo tvarka, taip pat ir Komisijos bei Seimo sprendimų apskundimo tvarka.
Peticijų įstatymo 10 straipsnio 1 ir 2 dalyse yra nustatyta, kad pareiškėjas ne vėliau kaip per 1 mėnesį nuo pranešimo apie sprendimą nepripažinti kreipimosi peticija ar atsisakyti priimti peticiją nagrinėti gavimo dienos gali apskųsti Seimui Komisijos sprendimą, tačiau skunde turi būti nurodytos aplinkybės, pagrindžiančios Komisijos sprendimo neteisėtumą ar nepagrįstumą.
Komisijos nuostatų 32 punkte yra nustatyta, kad „Seimui adresuotas skundas perduodamas Komisijos pirmininkui, kuris artimiausiame Komisijos posėdyje supažindina Komisijos narius su skundu. Komisija nusprendžia, ar skundas atitinka Peticijų įstatymo 10 straipsnio 2 dalyje nustatytus reikalavimus skundui. Jeigu skundas neatitinka Peticijų įstatymo 10 straipsnio 2 dalyje nustatytų reikalavimų, Komisija nustato terminą trūkumams pašalinti ir praneša apie tai pareiškėjui ar jo atstovui. Pareiškėjui ar jo atstovui per nustatytą terminą neištaisius trūkumų, laikoma, kad skundas yra nepaduotas.“
Komisija 2014 m. rugsėjo 26 d. raštu Nr. 6922 informavo pareiškėją, kad šių metų rugsėjo 24 d. Komisija, vadovaudamasi Peticijų įstatymo 9 straipsnio 3 dalies 5 punktu, priėmė sprendimą jo kreipimosi „Dėl Lietuvos Respublikos baudžiamojo kodekso pakeitimo“ nepripažinti peticija, nes Peticijų įstatymo 9 straipsnio 3 dalies 5 punkte yra nustatyta, kad kreipimasis nepripažįstamas peticija, jei peticijų komisija per kalendorinius metus dėl tų pačių reikalavimų ir siūlymų, išdėstytų kreipimesi, jau yra priėmusi sprendimą: šių metų balandžio 16 d. Komisija atmetė Rolando Čiapo peticijoje pateiktą pasiūlymą „pakeisti Lietuvos Respublikos baudžiamąjį kodeksą taip, kad viena kardomojo kalinimo (suėmimo) diena būtų prilyginta dviem laisvės atėmimo dienoms. Seimas pritarė Komisijos išvadai ir balandžio 24 d. priėmė Seimo protokolinį nutarimą atmesti šį pasiūlymą. Šis Seimo sprendimas yra galutinis ir neskundžiamas.
Taigi Komisija 2014 metais jau yra priėmusi sprendimą dėl tokio paties siūlymo, kokį pareiškėjas pateikė savo kreipimesi – pakeisti Lietuvos Respublikos baudžiamąjį kodeksą taip, kad viena kardomojo kalinimo (suėmimo) diena būtų prilyginta dviem laisvės atėmimo dienoms.
Atsižvelgiant į tai, pareiškėjas savo skunde turėjo nurodyti, kodėl šis Komisijos sprendimas nepripažinti jo kreipimosi peticija yra neteisėtas ir nepagrįstas. Tačiau jo Seimui adresuotame skunde buvo nurodytos aplinkybės, kurios yra deklaratyvios ir nepagrįstos: pareiškėjas rašė, kad „Komisija dirba nekompetentingai, o gal būt ir korumpuoti Seimo nariai su pirmininku Petru Čimbaru“, „todėl motyvuotai, pagrįstai ir teisėtai kreipiuosi į Jus dėl Komisijos nekompetentingumo“, tačiau nenurodė jokių argumentų, kodėl Komisija, nepripažindama jo kreipimosi peticija, neteisėtai ir nepagrįstai vadovavosi Peticijų įstatymo 9 straipsnio 3 dalies 5 punktu.
Atsižvelgus į tai ir vadovaujantis Peticijų įstatymo 10 straipsnio 2 dalimi, bei Komisijos nuostatų 32 punktu, Komisija šių metų spalio 15 d. priėmė sprendimą, kad pareiškėjas turi iki spalio 31 d. ištaisyti savo skundo trūkumus ir nurodyti aplinkybes, pagrindžiančias Komisijos sprendimo neteisėtumą ir nepagrįstumą. Per nustatytą terminą jam neištaisius trūkumų, bus laikoma, kad skundas yra nepaduotas.
Tačiau pareiškėjas vėl rašo, kad jis kali „ypatingai žiauriom sąlygom“, kad „Komisija neįvertino jo pateiktos medžiagos ir atmetė jo teisėtą ir pagrįstą reikalavimą užskaityti 1 kalinimo dieną už 2 dienas“, tačiau vėl nepateikė jokių pagrįstų argumentų, kad Komisijos sprendimas yra nepagrįstas ir neteisėtas dėl to, kad ji priėmė sprendimą nepripažinti peticija kreipimesi pateikto reikalavimo, vadovaujantis Peticijų įstatymo 9 straipsnio 3 dalies 5 punktu, kuriame teigiama, kad kreipimasis nepripažįstamas peticija, jei peticijų komisija per kalendorinius metus dėl tų pačių reikalavimų ir siūlymų, išdėstytų kreipimesi, jau yra priėmusi sprendimą: šių metų balandžio 16 d. Komisija atmetė Rolando Čiapo peticijoje pateiktą pasiūlymą „pakeisti Lietuvos Respublikos baudžiamąjį kodeksą taip, kad viena kardomojo kalinimo (suėmimo) diena būtų prilyginta dviem laisvės atėmimo dienoms. Seimas pritarė Komisijos išvadai ir balandžio 24 d. priėmė Seimo protokolinį nutarimą atmesti šį pasiūlymą. Šis Seimo sprendimas yra galutinis ir neskundžiamas.
Taigi Komisija nepripažino peticija pareiškėjo kreipimosi tik todėl, kad Komisija šiais metais jau yra priėmusi sprendimą nepripažinti peticija tokio pat kaip pareiškėjo reikalavimo.
Atsižvelgus į tai ir vadovaujantis Peticijų įstatymo 10 straipsnio 2 dalimi ir Komisijos nuostatų 32 punktu, yra laikoma, kad pareiškėjo skundas dėl Komisijos sprendimo nepripažinti peticija jo kreipimosi „Dėl Lietuvos Respublikos baudžiamojo kodekso pakeitimo“ yra nepaduotas.

